EASIT, Formació en Accés Fàcil per a la Inclusió Social
Unitat 3B. Llenguatge fàcil de comprendre (LFC) i audiodescripció (AD).
Element 2: Aspectes lingüístics.
Vídeo: Identificació i organització de la informació
per a audiodescripcions (AD) en LFC.
Soc Elisa Perego, de la Università degli Studi di Trieste.
En aquest vídeo us donaré consells sobre com identificar
informació important d'un text audiovisual
i com transmetre-la en una AD entenedora.
Com ja sabeu, els textos audiovisuals o multimodals
creen el sentit a través de diferents components.
N'hi ha molts,
i els traductors audiovisuals els han de trobar tots.
També han de decidir què és important,
perquè els receptors puguin entendre el producte i guadir-ne.
A l'hora de fer una AD, el traductor ha de tenir en compte
els components visuals verbals i els no verbals.
És a dir, el text de la pantalla i les imatges.
Són els components que els usuaris amb una discapacitat visual necessiten.
No obstant això, no és del tot correcte dir
que l'audiodescriptor tradueix la imatge a paraules.
Fer una AD seria impossible si no es triés què s'ha de descriure
segons la importància que té en el producte audiovisual.
No ho podem descriure tot,
perquè l'audiodescripció seria massa llarga
i no es podria integrar bé al text original.
Si és massa llarga, es pot aclaparar o avorrir els usuaris,
que necessiten temps i silenci per processar la informació i gaudir-ne.
I com s'identifica la informació important d'un text audiovisual?
Abans de començar, s'ha de fer una anàlisi minuciosa del text original.
Per exemple, en una pel·lícula hem d'identificar
els personatges principals i secundaris i veure com es caracteritzen,
si amb l'aparença, les expressions, les accions,
els diàlegs, etc., per saber què hem de prioritzar a l'AD.
Després hem de decidir si anomenar el personatge:
"Virginia Woolf";
també explicar-lo: "L'escriptora anglesa Virginia Woolf";
descriure'l: "Una dona de mitjana edat amb un nas aguilenc
i els cabells recollits en una castanya";
o descriure'l i anomenar-lo:
"Una dona de mitjana edat amb un nas aguilenc
i els cabells recollits en una castanya, la Virginia Woolf".
L'exemple és de les pautes d'AD d'ADLAB, en les quals en podeu trobar més.
Tornant a l'AD, heu de tenir en compte que es tria la millor estratègia d'AD
segons les restriccions de temps quan s'insereix l'AD
i també el nivell de comprensió que vulgueu aconseguir.
Les pautes de l'LFC recomanen textos curts i clars,
les repeticions i la coherència.
A l'AD en LFC
eviteu fer servir pronoms per referir-vos a personatges.
Trieu un detall descriptiu important
per associar amb el personatge, com ara "nas aguilenc",
o feu una petita descripció, "l'escriptora anglesa".
Eviteu-ne el nom si es pot.
Si heu de donar més informació sobre un personatge,
ho podeu fer en altres escenes de la pel·lícula;
normalment, però, es fa a les primeres,
encara que el personatge en qüestió no surti en aquell moment.
Des del punt de vista de l'LFC, però,
jo recomanaria que féssiu una audiointroducció
amb els detalls importants per entendre i gaudir de la pel·lícula.
Així es pot restringir després el nombre de paraules de l'AD.
D'aquesta manera, podeu complir les pautes de l'LFC
amb més facilitat a l'hora de fer una AD.
Una audioconclusió també pot ser una bona idea:
resumir o repetir informació
pot ajudar els usuaris a refrescar la memòria
i a trobar el sentit de la pel·lícula.
La linearitat i l'organització són claus
en altres tipus d'AD en LFC també.
Seguir sempre el mateix esquema per descriure una cosa
(un quadre, una estàtua, una flor...)
proporciona als usuaris una eina recurrent
i que poden predir i, per tant, amb la qual poden comptar.
Mireu aquest esquema.
És l'estructura amb què es descriuen les plantes a l'AD
de les visites accessibles del Jardí Botànic de Trieste.
Es repeteixen expressions per introduir cada fase i es dona
la mateixa informació en el mateix ordre per a cada planta.
El nom de la planta, la mida,
informació sobre l'olor i el tacte,
la descripció de la planta, incloent-hi la de les flors i les fulles,
i instruccions per anar a la següent planta.
En resum, recordeu sempre utilitzar les pautes de LFC a les AD
i considereu preparar audiointroduccions i audioconclusions
pels productes amb AD en LFC.
Quan es tracti d'art estàtic, escriviu un text estructurat
amb unes parts fixades i expressions repetitives,
perquè els usuaris s'acostumin a les pautes textuals i lingüístiques
i puguin seguir l'AD amb més facilitat.
Espero que hàgiu après amb el vídeo.
La fotografia de Virginia Woolf és de Wikimedia Commons,
una col·lecció de més de 64 milions de fitxers gratuïts.
Té la llicència Creative Commons Reconeixement-
CompartirIgual 2.0 Genèrica.
Totes les altres imatges s'han extret
del web Public Domain Vectors,
que recull centenars d'imatges vectorials sense regalies
dins la llicència de Creative Commons Universal Oferiment al Domini Públic.
Aquesta presentació l'ha preparada Elisa Perego
i produïda Martina Atzeri, de la Università degli Studi di Trieste.
Podeu contactar amb mi a eperego@units.it.
El projecte EASIT ha rebut fons
de la Comissió Europea,
dins del programa Erasmus+ d'Associacions Estratègiques
de l'Educació superior,
conveni de subvenció 2018-1-ES01-KA203-05275.
El suport de la Comissió Europea en la producció d'aquest material
no implica que n'aprovi els continguts,
els quals només reflecteixen la visió dels autors.
La Comissió no es fa responsable
de qualsevol ús que es faci de la informació que conté.
Aquest material té una llicència Creative Commons,
llicència internacional de Reconeixement-CompartirIgual 4.0.
Socis del projecte EASIT:
Universitat Autònoma de Barcelona,
Università degli Studi di Trieste,
Universidade de Vigo,
Stiftung Universität Hildesheim,
SDI München,
Dyslexiförbundet,
Radiotelevisija Slovenija,
Zavod Risa.
EASIT: Formació en Accés Fàcil per a la Inclusió Social
El projecte EASIT s'ha finançat amb la col·laboració de la Comissió Europea
pel programa Associacions Estratègiques en Educació Superior Erasmus+,
conveni 2018-1-ES01-KA203-05275.
El suport de la CE per realitzar aquesta publicació
no n'implica l'aprovació del contingut, que reflecteix l'opinió dels autors.
La Comissió no es fa càrrec de l'ús que es faci de la informació distribuïda.
Aquest material s'ha llicenciat amb Creative Commons
Attribution-ShareAlike 4.0 International.
Socis del projecte EASIT:
Universitat Autònoma de Barcelona
Università degli Studi di Trieste
Universidade de Vigo
Stiftung Universität Hildesheim
SDI München
Dyslexiförbundet
RTV Slovenija
Zavod RISA
EASIT, Formació en Accés Fàcil per a la Inclusió Social